Številka: 00104-436/2019/5

Datum: 23. 1. 2020

**Odgovor na poslansko vprašanje dr. Franca Trčka v zvezi s prezgodnjim začenjanjem šolskega pouka**

Poslanec Državnega zbora Republike Slovenije dr. Franc Trček je na Vlado Republike Slovenije naslovil naslednje vprašanje v zvezi s prezgodnjim začenjanjem šolskega pouka:

»Številne resne raziskave kažejo, da je praksa prezgodnjega začenjanja šolskega pouka škodljiva zdravju šolajočih se otrok in mladine, ker potrebujejo predvsem zadostne ure spanca. O tem sem spraševal že 12. vlado, a dobil odgovore zagovornikov zastarelih pedagoških pristopov. Naloga vseh nas je predvsem skrb za zdravje, zlasti zdravje otrok in mladostnikov. Vlado sprašujem:

* + Kaj bo storila v tej smeri?
	+ Kdaj bo nemudoma odpravila prepogoste prakse predur?«

**Vlada Republike Slovenije podaja naslednji odgovor:**

Pravilnik o šolskem koledarju za osnovne šole (Uradni list RS, št. [50/12](http://www.uradni-list.si/1/objava.jsp?sop=2012-01-2116), [56/12 – popr.](http://www.uradni-list.si/1/objava.jsp?sop=2012-21-2395), [20/19](http://www.uradni-list.si/1/objava.jsp?sop=2019-01-0819) in [36/19](http://www.uradni-list.si/1/objava.jsp?sop=2019-01-1636))ne določa, kdaj se mora šolski pouk začeti, določa le, da se pouk v osnovni šoli ne sme začeti pred 7.30 uro.

Posamezna osnovna šola pa v skladu z 31. členom Zakona o osnovni šoli (Uradni list RS, št. [81/06](http://www.uradni-list.si/1/objava.jsp?sop=2006-01-3535) – UPB, [102/07](http://www.uradni-list.si/1/objava.jsp?sop=2007-01-5073), [107/10](http://www.uradni-list.si/1/objava.jsp?sop=2010-01-5585), [87/11](http://www.uradni-list.si/1/objava.jsp?sop=2011-01-3727), [40/12](http://www.uradni-list.si/1/objava.jsp?sop=2012-01-1700) – ZUJF, [63/13](http://www.uradni-list.si/1/objava.jsp?sop=2013-01-2519) in [46/16](http://www.uradni-list.si/1/objava.jsp?sop=2016-01-1999) – ZOFVI-L)z letnim delovnim načrtom določi vsebino, obseg in razporeditev vzgojno-izobraževalnega in drugega dela v skladu s predmetnikom in učnim načrtom ter obseg, vsebino in razporeditev interesnih in drugih dejavnosti, ki jih izvaja. Pravilnik o šolskem koledarju za osnovne šole v 5. členu določa, da tedenski razpored ur pouka po predmetniku in tedenski razpored drugega vzgojno-izobraževalnega dela šola določi z urnikom. Ura pouka traja praviloma 45 minut. Po pravilniku morajo imeti učenci med urami najmanj pet minut odmora, najmanj enkrat dnevno pa praviloma 20 do 30 minut odmora. Če pouk posameznega predmeta strnjeno traja več šolskih ur, šola samostojno razporedi odmore v obsegu, ki je določen v tem odstavku. Ura podaljšanega bivanja traja 50 minut, ura jutranjega varstva pa traja 60 minut. Vzgojno-izobraževalno delo v podaljšanem bivanju in jutranjem varstvu poteka strnjeno.

Obseg in razporeditev pouka in drugih oblik izobraževalnega dela po predmetniku se izvaja po Letnem delovnem načrtu šole, zato je oblikovanje urnikov, v katerih so določene tudi predure, v pristojnosti šole. Na podlagi določbe drugega odstavka 7. člena Pravilnika o šolskem koledarju v srednjih šolah (Uradni list RS, št. 30/18) se pouk začenja praviloma ob osmih zjutraj, razen če svet šole v soglasju s svetom staršev in učiteljskim zborom odloči drugače. Torej, določba omogoča poznejši začetek pouka, vendar bi to pomenilo tudi poznejši konec pouka, kar bi zagotovo dijakom oteževalo oziroma celo onemogočalo udejstvovanje pri različnih dejavnostih zunaj šole.